Simen Hegstad Krüger

**Simen Hegstad Krüger** (født 1993) er en norsk langrennsløper som representerer Lyn Ski. Han er dobbel olympisk mester fra OL 2018 i Pyeongchang og tredobbel verdensmester fra VM 2023 i Planica.

## Karriere
Under junior-VM i Liberec tok Krüger sølv med det norske stafettlaget 27. januar 2013, etter to individuelle fjerdeplasser. På stafettlaget gikk ellers Magne Haga, Håvard Solås Taugbøl og bronsevinneren fra sprinten, Bjørn Vidar Suhr.

Én måned senere, under junior-NM på Lillehammer, tok Krüger gull på 10&nbsp;km klassisk og bronse på 20&nbsp;km fri teknikk. Han debuterte i verdenscupen med en 43.-plass på femmila i Holmenkollen 16. mars 2013.

Krüger tok sølvmedalje på 15&nbsp;km fri teknikk under U23-VM på ski 2015 i Almaty, 9,5 sekunder bak tyske Florian Notz og 17,2 sekunder foran franskmannen Adrien Backscheider.

Under norgesmesterskapet på ski 2016 gikk Krüger på Lyn Skis lag som vant 3 &times; 10&nbsp;km stafett. Jonas Udjus Frorud og Hans Christer Holund gikk de to andre etappene. Året etter gjentok Krüger suksessen med Lyn da de gikk inn til NM-gull på stafetten på Lygna. Denne gang med Johan Tjelle og Holund på henholdsvis 1. og 2. etappe.

Under U23-VM på ski 2016 i Râșnov tok han gull på 15&nbsp;km fri teknikk, foran franskmennene Clement Parisse og Alexandre Pouye.

Krügers første verdenscupseier kom på 15&nbsp;km fristil intervallstart i Toblach 16. desember 2017. Nordmannen vant foran Maurice Manificat og Andrew Musgrave. Samme sesong, under Norgesmesterskapet på ski 2018, tok Krüger sitt første individuelle NM-gull på samme distanse som i Toblach. På stafetten gikk han Lyn Ski inn til sølv.

Krüger tok sitt første OL-gull på 30&nbsp;km skiatlon i vinter-OL 2018 i Pyeongchang 11. februar 2018. Krüger falt kort tid etter at skiatlon-rennet startet, og han var på et tidspunkt på sisteplass med nesten 40 sekunder å ta igjen på teten. Han klarte å kjempe seg opp i ledelse, før han rykket fra resten av feltet på den siste runden og gikk først i mål – 8 sekunder foran sølvmedaljevinneren Martin Johnsrud Sundby. 16. februar tok han sølv på 15&nbsp;km fri teknikk, 18,3 sek bak Dario Cologna. To dager senere gikk han på laget som vant gull på 4 x 10&nbsp;km stafett. Her gikk han 3. etappe på et lag ellers bestående av Didrik Tønseth (1. etappe), Martin Johnsrud Sundby (2. etappe) og Johannes Høsflot Klæbo (4. etappe).

Han ble nummer fem på femmila i fri teknikk under ski-VM 2019, som var den eneste distansen han fikk gå. Han vant Skarverennet i 2019.

Under Ski-VM 2021 i Oberstdorf tok han sølv både på 30 km skiatlon og på 15 km fristil med intervallstart. På 30&nbsp;km kom han 1,1 sekund bak russeren Aleksandr Bolsjunov som gikk for RSF. På 15&nbsp;km vant lagkameraten fra Lyn Ski, Hans Christer Holund. Harald Østberg Amundsen sikret tredobbelt norsk.

I januar 2022 testet han positivt for covid-19 under et treningsopphold i Seiser Alm. Han gikk dermed glipp av storparten av rennene i Vinter-OL 2022 i Beijing. Han ble friskmeldt til den avsluttende femmila, som på grunn av værforholdene ble redusert til 28,4 km. Krüger ble nummer tre etter Aleksandr Bolsjunov og Ivan Jakimusjkin som begge representerte Russlands olympiske komité.

Krüger vant avslutningsetappen og kom på andreplass sammenlagt i Tour de Ski 2022/23.

I Ski-VM 2023 i Planica ble Krüger verdensmester både på 30 km skiatlon og 15 km fristil med intervallstart. I begge renn ble det firedobbelt norsk. Han gikk også tredje etappe på Norges lag som tok gull på 4 × 10 km stafett. Han ble ikke tatt ut på laget til 50 km i klassisk stil, så han fikk ikke sjansen til å ta sitt fjerde gull. Lørdagen etter vant Krüger femmila i Holmenkollen som gikk i fristil. Han avsluttet sesongen med andreplass på 10 km og seier på 50 km under NM på Tolga.

I Ski-VM 2025 i Trondheim tok han bronse på 50 km fri teknikk, bare slått av Johannes Høsflot Klæbo og William Poromaa.

## Meritter
### Olympiske leker

### Verdensmesterskap

### Verdenscupseire
Etappeseire i Tour de Ski og andre tourer ble i utgangspunktet ikke regnet som verdenscupseire, men etter at en tilbakevirkende regel ble innført i desember 2015, teller også disse etappeseirene.

## Referanser


## Eksterne lenker
*